َ آ ٔ ٲ ۔ِ ۔ٖ ۔ٕ ۔ٍ ۔ُ ۔ٚ ۔ٛ ؠ کل 12 اعراب نقلی اچھر اعرابن علاہ چھِ ڈکشنری منز نام نہاد ارٮ۪ن اچھرن منز کینہہ اچھر تہِ دنہ آمتۍ،یم پتہ دوبارہ نام نہاد زرٮ۪ن اچھرن منز دنہ آمتۍ چھ۔اکُے اچُھر دۅن جاین دنک چھنہ کہنے جواز۔مثلاً(اوٗ) چھِنہ کنہ تہ صورژ منز اکھ اچُھر ۔یم چھِ زہ اچھر (ا)تہ (و)۔یم دۅشوے اچھر چھ نام نہاد زرٮ۪ن اچھرن منز دوبارہ دنہ آمتۍ۔یتھہ پاٹھۍ باقی (اوٚ)،(او)،(اۅ) تہِ چھِ زہ بیون اچھر۔۔(ا)تہ (و)۔صرف چھ (و)عربی فارسی اردو واوہ نِش کاشرِ کہ خاطرہ اکھ الگ اچُھر۔یتھہ پاٹھۍ (ےٚ)،(ے)،(ٮ۪ے)تہِ (ےٛ)ژور الگ اچھر بناونۍ یا ژورِ لٹہ دنۍ چھنہ کاکۍ گی علاوہ کینہہ باوان۔یم ژوٚشوے اچھر چھ ژکہِ اکُے اچھر (ے)،یُس نام نہاد زرٮ۪ن اچھرن منز دوبارہ دنہ آمت چُھ۔(اع)تہِ چھنہ اکھ اچُھر بلکہ زہ بیون اچھر (ا)تہ (ع)۔پتھ چھِ روزان(ۍ)،یہ تہِ چھ عربی فارسی اردو (ی)تہ(ے)نِش کاشرِ کہ خاطرہ اکھ الگ اچُھر۔وۅنۍ چھ سوال یمن اچھرن پٮ۪ٹھ تہ تلہ دِنہ آمتۍ نشانہ (اعراب)مثلاً اوٚہُک/ٗ/ ٚ / ،ےٚ ہُک / ٚ /تہٕ ےٛ ہُک / ٛ /،بیترہ کوت گژھن؟سانہ یمہ بحثہ تلہ یُس نقطہ نظر برونہہ کُن یوان چھ تمہ مطابق روزن یمن اچھرن تلہ تہ پٮ۪ٹھٕ دنہ آمتۍ نشانہ اعرابن سٍتۍ،یم اسہ پتۍ مہ دلیلہ ہندس ٲخرس پٮ۪ٹھ دِتۍ۔ کاشرہ زبانۍ ہندۍ اچھر اچھر دۅن درٮ۪ن منز باگراونہ چہ دُپن دلازی ہنز گۅڈنچ بنیاد گرٲو اسہِ پتۍ مہ دلیلہ منز یہ ؤنتھ زِ اعراب چھنہ اچھرن منز شامل کرنہ یوان تہ دۅیم بنیاد سپزس ییمہ دلیلہ سٍتۍ مسمار ز نام نہاد ارٮ۪ن اچھرن منزدنہ آمتۍ اچھر چھِ تمے یم دوبارہ نام نہاد زرٮ۪ن اچھرن منز دنہ آمتۍ چھِ۔ییلہ نام نہاد ارٮ۪و اچھرو منزہ اعراب تہ تم اچھر نٮ۪بر کڈوکھ،یم نام نہاد زرٮ۪ن اچھرن منز دوبارہ دنہ آمتۍ چھِ،کاشرِ زبانۍ ہندۍ اچھر چھِ نام نہاد ارٮ۪ن تہٕ زرٮ۪ن اچھرن منز باگراونہ وراے یم بنان۔ ا ب پ ت ٹ ث ج چ ح خ د ڈ ذ ر ڑ ز ژ س ش ص ض ط ظ ع غ ف ق ک گ ل م ن و ۅ ہ ھ ۍ ی ے کل 39 ( کنہ تاجی) اچھر۔ (اچھرن منز(پھ)(تھ)(ٹھ)(چھ)(ژھ)تہ (کھ)نو الگ اچھر دنہ بجایہ ہٮ۪کون اسۍ صرف اچُھر (ھ)دتھ تاکہ اچھرن ہندس تعدادس منز گژھِ نہ غیر ضروری ہرٮ۪ر)۔ *** کٲشر اِملا نذیر آزاد کٲشر رسمِ خط چھ پریون بحث۔اَتھ سلسلس منز چھس بہٕ پروفیسر مرغوب بانہالیؔ صابس تہٕ برادرم منیب الرحمانس ستھ واریاہس حدس تام اتفاق کران۔اَز کل یُس رسم خط رسالہٕ"نیبس"منز استعمال سپدان چھ سہ چھ نہ صرف قابلِ قبول قابلِ عمل۔یُس رسم خط سانۍ اکثر لٮ۪کھن والۍ استعمال کران چھِ تہ امہ کہ سائنسی (نام نہاد)مزاجچ وکالت کران تھکان چھنہٕ سہ چھ واریاہس حدس تام ناقص تہٕ ناقابل عمل۔چنانچہ یہ چھنہ ساینسی مزاجہِ وول بلکہ چھ یہ صوتیاتی بنیادن پٮ۪ٹھ ترتیٖب دِنہٕ آمُت۔اَتھ سلسلس منٛز کرٕ بہٕ پنُن اکھ ذاتی واقعہ پیش۔ میون اکھ دوست اوس تازہ تازے ایم۔اے ۔(کشمیری) کرِتھ فارغ سپُدمُت تہٕ اوس کاشرِ رسم خط کس سائنسی مزاجس پٮ۪ٹھ بحث کران زِ کَتھ کٔنۍ یہ بولنہ تہ چھُ لٮ۪کھنہٕ یوان تہِ اَتھ ضمنس منٛز اوس انگریزی Put تہٕ Butہشہِ مثالہٕ دِتھ یہِ ثٲبت کرُن یژھان زِ انگریزی زبان چھے کٲشرس مقابلہ ناقص تہٕ أسۍ چھ واریاہ عالم۔مےٚ کوٚرعرض زِ "عبدالغنی قاضی"لیکھۍ تو۔تِمو یہ تحریر کوٚر سہ اوس۔ "اوٚبدُل گٔنی کازی" مےٚ کوٚر عرض زِ حضرت اتہِ چھُ "عبد"پننہِ بندگی پٮ۪ٹھ شرمندٕ۔"غنی"چھُ پنہٕ نس "غنیٰ"ہس پٮ۪ٹھ واویلا کران تہٕ"قاضی"چھُ قضاد قدر ترٲوِتھ ڈٮ۪کس ژنجہِ دوان تہٕ بحیثیت ِ مجموعی عبدالغنی قاضی تہِ چھُ پانس پرزٕناونہٕ نشہِ انکار کران۔تِمو فرمووزِ کیاہ تہِ ٲسۍ تَن ناو آو صحیح تلفظٕ سان لٮ۪کھنہٕ تکیازِ ساینسی مزاج چھُ یی۔ پتہٕ ییٚلہِ مےٚ وُچھ زِ سانیو اُستادو چھےٚ"تعلیم""تٲلیٖم"بنٲومٕژ مےٚ باسے یہِ اسکولس تہٕ قالین وانس روزِنہ ونۍ کانٛہہ فرق۔یتھے کٕنۍ ییٚلہِ "وقت"گۅڈٕ"وکھ"تہٕ پتہ "وَق"بنیاو مے باسیوزہ بہٕ چُھس سٔتۍمہِ صدی عیسوی منٛز۔ چنانچہ اکہِ وقتہ چلے یہِ اُردو زبٲنۍ منٛز تہِ یہِ مہم زِ ش،ف،ع،غ،ہوۍعربی تہٕ فارسی الاصل حرف گژھن اُردو رسم خطہ منٛز نٮ۪بر کڈنہٕ یِنۍ۔مسعود حسین خان صٲبن فرموو زِ یِم چھےٚ مُردہ لاشہِ تہٕ سون(اُردو)رسم خط چھُ یمن شانن پٮ۪ٹھ اوٕ مۅکھٕ تُلتھ یُتھ زَن اسہِ تہِ عربی تہٕ فارسی یَس درمیان رشتہٕ روزِ ثابت۔پتہٕ ییٚلہِ غُل(بمعنی شور)تہٕ گُل(بمعنی پوش)،عہد تہٕ احد،قبر تہِ کبر،فوراہ تہٕ پھوار ہوٮ۪ن لفظن ہٕندس معنیس منٛز انتشار پیدہ سپُدردِعملچ مُہم ژھۅکے یہ پانے تہٕ کارو رٔٹۍ بیٚیہِ یِم حرف نالہ متہِ ۔کٲشرس منٛز"تعلیم""تٲلیٖم"تہٕ"تعجب""تٲجب"بناونس پتہٕ کنہِ تہِ چھُ أکس حدس تام یِتُھےٕ سوچ کٲم کران۔ بنیادی طور چھِ رسم خط تہٕ تلفظ الگ چیز۔جدید لسانیاتس منٛز چھ یمن Graphemeتہٕ Phonemeونان۔گرافیم گو تحریر لفظ تہٕ فونیم گو ملفوظی لفظ۔یہِ چُھنہ ضروری زِ یُس لفظ ییٚمہِ آیہِ بولنہ ییہِ سُہ کیا گژھِ تٔمی آیہِ لٮ۪کھنہ یُن ۔ لفظ چھِ اکہِ زبانۍ پٮ۪ٹھ دوٚیمہِ زبانۍ منٛز داخل سپدان۔مٔنٛزۍ چھِ لسانی تصرفات گژھان (شکلہ ہٕندۍ یا معنیکۍ)۔مثلاً لفظ چقماق آو کاشرِ زبٲنۍ منٛز شکل بدلٲوتھ تہٕ بنییو "زکھمکھ"تہٕ"رود"آو فارسی پٮ۪ٹھٕ معنی بدلاوان تہٕ بنیاو بارش۔مثلاً انگریزی یَس منٛز آے واریاہ لفظ یونٲنی تہٕ لاطینی پٮ۪ٹھ مگر انگریزۍ سماجن کٔرۍیِم پرٲنی شکلہِ یا معنیس منٛز تسلیم۔وۅنۍ اگر کانٛہہ افلاطونِ دہر Knifeبدلہٕ، nife یا Knowledgeبدلہٕ nawlegeیا Psycology بدلہٕ Sykology لٮ۪کھنس پٮ۪ٹھ اصرار کرِ تس کیاہ وَنو؟تُہۍ کٔرو تہِ پانہٕ فیصلہ۔یتھے کٔنۍ اگر فیصلہ بدلہٕ فٲصلہٕ لیکھو تیٚلہِ کتھ نیرِ معنی Judegementتہٕ کَتھ وَنو Distance۔یتھے کٔنۍ چھُ برطانوی colourتہٕ امریکی colorاکی آیہِ پرنہ یوان۔فارسی"چوں"چھُ "چُن"پرنہٕ یوان تہٕ اُردو والیو بنوو نہٕ اولوالعزم اولُل عزم یا اَزم۔ دراصل چھُ تحریری لفظ Graphemeأچھن ہٕندس پہچانس سٍتۍ تعلق تھاوان ہیٚجہ کڈنس سٍتۍ نہ کینٛہہ تہٕ صوتی لفظ چھُ آوازِ سٍتۍ تعلق تھاوان زِ اَتھ منٛز کۅسہٕ آواز چھےٚ کٲم کران۔یتھٕ کٕنۍ نہٕ اَسہِ Knife پرنس منٛز وقت چھےٚ یوان تِتھے کٔنۍ چھُ نہٕ اسہِ تعجب (صوتی لحاظہٕ تٲجب) پرنس منٛز کانٛہہ مُشکل بُتھہِ یوان ۔وۅنۍ اگر اسہِ nife لیوکھ سورے علمی معاشرہ گژھِ انتشارُک شکار یتھٕ کٔنۍ سانیو عٲلمو Graphicsتہٕ Phonoticsخلط ملط کرِتھ انتشارپیدہ کوٚر۔تہٕٲخرس پٮ۪ٹھ وٲتۍ یتھ نتیجس پٮ۪ٹھ زِ خۅداتہٕ قۅران بدلہٕ گژھِ خدا تہٕ قرآن لٮ۪کھنہٕ یُن۔سوال چھُ زِ ییٚلہِ نہٕ یمن ہٕنز اصلی شکلہِ سٍتۍ کانٛہہ انقلاب آ و تیٚلہِ کُس آسمان وسہِ زمینس پٮ۪ٹھ اگر أسۍ تعلیم،تعجب،تناظر،پیغام تہٕ خواہش یا خواب لیکھو۔ مرحوم اُستاد محمد عبداللہ تبت بقال(گلوکار تہٕ موسیقار ،اللہ تعالیٰ کٔرۍنَکھ غریق رحمت)ٲسۍ زاننہٕ پٲٹھۍ فارسی زانان۔تہند گیوومُت خسرو سُند نعتیہ کلام چھُ سٮ۪ٹھاہ مشہور۔ خطِ سبزو لبِ لعل و رُخ زیباداری حُسنِ یوسُف،دَم عیسیٰؑ ،یدِ بیضاداری مگر مرحومن چھُ یہِ صوتیاتہ حسابہ ییٚمہِ آیہِ گیومُت۔ کھتِ/سبزو/لب/لالو/رۅکہِ /زیبا /دٲری/ ہۅسنِ/یوسُپھ/دَمِ/ییسا/یدِ/بٲزا/دٲری گویا کہِ سٲنۍ بٔڈۍ اُستاد چھِ فارسی تہٕ کٲشرس تلفظس منٛز پران۔سانٮ۪ن پالیسی سازن کیازِ چھُ اندیشہِ زِ اگر نہ أسۍ"رۅخ"لیکھو طٲلب علم ما پرِ غلطی کِنۍ(یا کُنہِ سٲزشہِ تحت)یہ اصل فارسی تلفظس منٛز۔سٲنۍ پالیسی ساز گژھنا تیٚلہِ خوش ییٚلہِ مرازٕکۍ ادیب"ڈوٚنۍ"لیکھن تہٕ سرینگرٕکۍ لیکھن "ڈون"تہٕٕ دۅنوے طبقہٕ آسن پننہِ پننہِ جایہِ جایہِ صحیح۔نی تویۅہے لفظ"صحیح"اگر یہِ نوِفیشنہ مطابق"سہی"لیکھنہٕ ییہِ(یتھٕ کٔنۍ امہ رسم خطہٕ کٮ۪ن ابتدٲیی دۅہن منٛز شفیع بدلہٕ"شفی"آو لیکھنہٕ )تیٚلہِ کیاروزِ "صحیح"بمعنی درست تہٕ"سہی "بمعنی سرو لفظن منٛز کانٛہہ یِم نہ صرف معنی بلکہِ مصدر لحاظہٕ تہِ الگ چھِ۔پتھ روٗد سوال تِمن لفظن ہُند یِم کٲشرۍ چھِ(چاہے تِم سنسکرتہٕ پٮ۪ٹھٕ سفر کٔرتھ کٲشراونہٕ آمٕتۍ چھِ یا عربی فارسی پٮ۪ٹھ)تہٕ یمن ہُند املاوُنہِ مشخص سپُد مُت چُھنہٕ تمہِ خاطرٕ ہٮ۪کو یہِ رسم خط استعمال کٔرتھ۔تازٕ وار عربی فارسی لفظن پٮ۪ٹھ اعرابن ہند بار کھالنہ سٍتۍ تہٕ یہٕنزشکل بگاڑنہٕ سٍتۍ سپدنہِ وقتہٕ کہِ نقصانہٕ علاوٕ کینٛہہ تہِ حاصل ۔یہِ صوتیات ہیٚکہِ ڈکشنرین منٛز تہِ بطور keyبکار یِتھ یُتھ زَن پرٛتھ کُنہِ مکتوبی (لیکھنہٕ آمتس)اندراجس پتہٕٕ امیُک تلفظ امہِ صوتیاتہٕ سٍتۍ ظٲہر کرنہٕ ییہِ۔وۅنۍ اگر اسہِ تہِ ش،ق،ع،غ،تہٕ ف حرف پننہِ حروف تہجی منٛزنٮ۪بر کٔڈۍ سانٮ۪ن لغت نگارن ین لفظن ہٕندۍ ماخذEtymologyژھانڈنس منٛز مشکلات درپیش۔ ***** یتھ مضمونس منز تہِ چھ لفظن پٮ۪ٹھ اعراب نظرہ گژھان یُس صرف کمپوزنگ کرن والٮ۪ن ہند عادت چُھ بنیومت۔آئندٕ ییہ اتھ کن زیادے دھیان دِنہ۔(ادارہ) غزل رفیق راز درۍیاو کلس پٮ۪ٹھ تہ پدٮ۪ن تل چھُ بیابان منز باگ کتٮ۪تھ تام کنُے زوٚن بہ اویزان أخر چھِ یمے قطرٕاشکۍ کار کراں کیٚنہہ أخر چھِ امی رودٕ کنوۍ بال تہ وٮ۪سران فلحال دزِن تاپہ یہ نمناک سیہ خاک کیٚنہہ کألی ہوا گۯاے کرٮ۪س زیرِ پریشان حد سلطنتکۍ کم چھہ کراں ظلِ الآہی خأراتھ کرِتھ آو بخارا تہ خراسان وچھوے تہ مدح چأنۍ کراں آرٕ تہ درۍیاو چأنی چھٚے گۅپھن ہنٛز یہ خموشی تہِ ثنا خوان تبدیل کراں سلطنتُک نقشہِ صفن پٮ۪ٹھ نادیدٕ علاقن چھُ کراں زیر قلم دان دودُے چھُ دوا تس زِ یمِس دود رچھُن توٚگ روشن چھُ کراں چون فراقٕے یہ شبستان * فضاچھ سازگار رفیق راز چوکہ پٮ۪ٹھٕ آو اکھ لارِ ہوٚت سوٚکوت تہ ژاو دواں تہ دوران کوچن منز شانسہِ ہوتے ژاو گھرن منز تہ وچھاں وچھاں پھلیوو بستی ہنزن رگن منز زہرکۍ پأٹھۍ مےٚ سونچ مےٚ پزِ وۅنۍ صدا لاین فضا تہ اوس ساز گار۔